經史閣
作者：李廌
朝代：宋

paragraphs: 隠君扁舟離五湖，初聞邑子驚陶朱。
多金不用五㹀術，高閣惟藏萬卷書。
牙籤玉軸比四庫，縹帙錦囊過五車。
河間闕遺應復購，汲冢蠹簡嗟無餘。
碧山學士解傳業，黄卷古人相與居。
謝庭芝蘭信靈秀，竇家椿桂皆芬敷。
朱欄翠瓦照空碧，秋山晚林共扶疏。
寒溪送月出幽谷，白雲因風生坐隅。
道山三館限清禁，山中此樂彼所無。
異時聯華陟嚴近，白虎東觀文石渠。
願待善本校中祕，毋令後儒爭魯魚。